'n Vol lewe op 'n jong ouderdom | Maroela Media
Wimpie van der Sandt, uitvoerende hoof van Bok Radio 98.9FM, skryf:
Justen Hosken (Foto: Facebook)
Dit het my laat regop sit en dink, dink aan die lewe, mense en hulle dinge soos telkens vantevore.
Die lewe is nie werklik so kort as jy dit reg doen nie. Justen was 'n ou wat dit reg gedoen het – 'n vol lewe op 'n jong ouderdom.
Vol vriende, baie van hulle – gaan kyk maar hoe die huldeblyke op sy Facebook-tydlyn instroom.
Vol talent – vra maar die menige musikant wat 'n verhoog met hom gedeel het.
Vol respek – gaan kyk maar wie met lof van hom praat.
So kort, ja, moontlik, maar voller as die meeste mense dubbel die ouderdom.
Waarby ons nie verby kan kom nie, is die breekbaarheid van die lewe, die kosbaarheid daarvan en hoe alles binne 'n oogwink tot niet kan wees.
Justen mag miskien nie meer met ons wees nie, maar die herinneringe is vir altyd vasgevang in oneindige YouTube-beelde en aanhangervideo's op talle Facebook- en sosialemediaprofiele. Dit sal altyd daar wees vir nageslagte en almal om gade te slaan.
Ek is effe kwaad. Net effe. Hoe kan sy lewe sommer net so beëindig wees?
Ter nagedagtenis aan Justen het ek en my span by Bok Radio met die hulp van my nuwe restaurant, Heroes, dit goedgedink om 'n huldeblykvertoning, waarvan die verdienste aan sy vrou gegee sal word, aanmekaar te flans. Hy verdien dit.
Ek wil 'n gewig aan Justen se lewe heg, maar die skaal is onvoldoende. Die invloed daarvan is fel in rebelle, soos ek, se harte.
Die verskil tussen lewe en dood kan met slegs 'n aks verskil – hoe wyd uitmekaar daardie aks kan wees, is 'n vraag wat net die Ewige kan antwoord.
Maak kontak met jou geliefdes, ook diegene wat jou nie goedgesind is nie, want môre is dalk jou of jou naasbestaandes nie beskore nie.